Karl Papello

Karl Papello (ka Karl Popello, Karl Pabello; 2. juuli 1890 Pärsti vald, Viljandimaa – 7. jaanuar 1958 Jena) oli Eesti tehnikateadlane ja leidur. Karl Papello oli sadulsepa poeg. Ta lõpetas Riias gümnaasiumi, õppis Varssavi Polütehnilises Instituudis, lõputöö sooritas tõenäoliselt Nižni Novgorodi Polütehnilise Instituudi juures. Papello täiendas end Rockefelleri stipendiaadina USA-s. Ta opteerus 1921 Eesti kodakondsusesse. Oli 1922–1923 Tallinna Tehnikumi õppejõud, 1923–1926 Kõrgema Sõjakooli lektor ja dotsent; luges traadita telegraafi ja tehnilise side kursusi. Karl Papello asutas 1926 Tallinnas elektrotehnika- ja peenmehhaanikatöökoja, kus ehitatud õhutõrjesuurtükkide akustilisi tulejuhtimisseadmeid ostsid peale Eesti ka Inglismaa, Rootsi ja USA, seadmeid katsetati ka Prantsusmaal. Aastast 1931 oli Papello Saksamaal Jenas optika ja peenmehhaanika firma Carl Zeiss insener, ülesandeks teaduslikud uuringud ja konstrueerimistööde juhendamine. Pärast teise maailmasõja lõppu Saksamaalt NSV Liidu okupatsioonitsoonist 1946. aastal Nõukogude Liitu deporteeritud saksa spetsialistide hulgas oli ka Karl Papello, ta töötas Kolomna ja Zagorski sõjatehastes (Moskva lähedal). 1952. aastal lubas Stalin enamikul saksa spetsialistidel kodumaale minna, Papello naasis Jenasse, kus jätkas töötamist insenerina. Papello oli viljakas leidur, optik ja konstruktor, paljude sõjatehniliste, peenmehaaniliste, optiliste ja meditsiinitehniliste leiutiste autor. Ta tegutses edukalt mehaaniliste analoogarvutite loomisel ja täiustamisel. Antirelativistina püüdis Papello oma füüsikateoreetilistes uurimustes arendada valguse mehaanilist õpetust ning tõestada elektrinähtuste allumist mehaanikaseadustele. Papellol on töid elektrodünaamikast ja valgusõpetusest, kokku oli tal üle 100 patendi. Lichtgeschwindigkeit betrachtet nach der klassischen Mechanik. Jena, 1934 Zur Frage der Lichtaberration und des Doppler-Effektes. // Z. für Physik 98 (1936) Zur Frage der Lichtfortpflanzung in bewegten Substanzen. // Z. für Physik 100 (1936) Eesti teaduse biograafiline leksikon, 3. köide Tallinna Tehnikum 1918–1928, 32 Insener Karl Papello. // Olion (1935) 5, 169–170 Kortum, H. Karl Papello. // Jenaer Rundschau (1958) 3, 99 Eesti entsüklopeedia 14, 357 Mägi, V. Karl Papello – üks Eesti viljakamaid leidureid. // Tehnika ja Tootmine (1990) 12, 26–27 Veismann, U. Legendaarne leidur Papello. // Horisont (1991) 3, 30 Hendre, E. Karl Papello – Eesti soost tippinsener. // Insenerikultuur Eestis. 1. Tallinn, 1992, 23–30 Tallinna Tehnikumi ja Tallinna Tehnikaülikooli õppe- ja abijõud 1918–1944. Tallinn, 1993, 45 Hendre, E., Õiglane, H. Karl Papello teadlasena. // Insenerikultuur Eestis. 2. Tallinn, 1995, 24–29 Hendre, E. Karl Papello – inventor, scientist, top engineer. // Science, higher education, technologies, medicine, humanities in the Baltics – past and present. Abstracts of the 21st Int. Baltic Conf. on the History of Science. Riga, 2003, 49–50 Lään V., Tilk, J. Kes on kes Eesti lennunduses. Tallinn, Tartu 2006, 135 Eesti teaduse biograafiline leksikon. 3. köide: N–Sap TTEÜ, avaldatud elektrooniliselt 2013 KARL PAPELLO – EESTI EDISON Käesolevas artiklis on kasutatud "Eesti teaduse biograafilise leksikoni" materjale.